Bill Doherty

Bill DOHERTY (prononcu [ˈbɪɫ ˈdɔu̯ɹ̩ɾi], proksimume BIL DOŬrdi; oficiale William Doherty; 1945-) estas usona familia terapiisto. Li estas konata pro sia agado por malpli individuisma kulturo, kaj pro siaj klopodoj moderigi politikan polusecon, ĉefe kiel kunfondinto de la organizaĵo Pli Kuraĝaj Anĝeloj.

Vivo
eta|Bill Doherty (2023)
Doherty kreskis en irlandadevena katolika familio en Filadelfio kun kvar gefratoj. En 1963 li eniris seminarion kun la celo fariĝi pastro. Tie li konvinkiĝis pri la graveco de familioj pro sia religia laborado kun plejparte afrikdevenaj familioj en VaŝingtonoGrazzini Walstrom, Andrea. 2008. "Therapist Bill Doherty says marriage is threatened—by his own profession". Minnesota Monthly.  Samtempe la movado kontraŭ la Vjetnama Milito "radikaligis" Doherty kaj li elektis ne pastriĝi. Influate de la verkoj de Salvador Minuchin, li decidis servi familiojn nereligie kiel familia terapiisto.

Li doktoriĝis pri familiaj studoj ĉe la Universitato de Konektikuto en 1978. Ĉirkaŭ la sama tempo li fariĝis Unitaria Universalisto. Li pasigis la plej grandan parton de sia kariero (de 1986 ĝis sia emeritiĝo en 2024) en la fako de familia socia scienco de la Universitato de Minesoto. Krome li aktivis en la Nacia Konsilio pri Familiaj Rilatoj kaj estis ĝia prezidanto de 1998 ĝis 1999. Li ricevis interalie la premion por tutviva laboro de la Usona Familiterapia Akademio en 2017. Inter aliaj fakaj verkoj, li kunverkis Medicina Familiterapio (Medical Family Therapy, unua eldono 1992), kiu nomis kaj sisteme priskribis tiun teknikon por la unua fojo.Edwards, Todd M. 2022. "Celebrating 30 years of Medical Family Therapy: introduction to the Special Issue". International Journal of Systemic Therapy 33(4): 223-226. 

Terapioj pri geedzeco kaj eksgeedziĝo
Fine de la jardeko de 1990 kaj komence de la jardeko de 2000, Doherty konatiĝis pro siaj pozitivaj opinioj pri la daŭrigo de geedziĝoj kaj kvalifikita kontraŭado de eksgeedziĝo. Dum sia kariero, li formis opinion ke la kultura revolucio pri geedzeco ĉirkaŭ 1970 fariĝis tro ekstrema, rezultigante tro individuisman sintenon al amrilatoj, kiun li konsideris speco de konsumismo. Li argumentis ke terapiistoj devus rigardi eksgeedziĝon kiel rimedon nur por la plej malbonaj okazoj kaj aktive provi savi la geedzecon se ĝi estas savebla, anstataŭ esti neŭtralaj aŭ pozitivaj pri la ebleco eksgeedziĝi.Marano, Lou. "Therapy Can Be Dangerous for Marriage". 2003. UPI. Doherty, William. 2002. "How Therapists Harm Marriages and What We Can Do About It". Journal of Couple & Relationship Therapy 1(2): 1-17. . Liaj argumentoj estas ĝenerale akceptitaj de kolegoj, kvankam iuj pensas ke li ne sufiĉe emfazas la neceson de eksgeedziĝo en la plej malbonaj okazoj. Krom sia edukado kaj argumentado al aliaj terapiistoj, Doherty kreis "Unuajn Reagantojn por Geedzeco", programon por eduki laikojn pri tio, kiel ili reagu al la geedzecaj problemoj de siaj amikoj.Dutton, Judy. 2014. "Marital Code Red". Elle 30(4). Li alvokis por permeso de samseksa edz(in)iĝo ekde almenaŭ 2005.Doherty, William J. 2005. "Time to Commit". UUWorld. 

Doherty adaptis kaj popularigis klarigan konsiladon, teknikon por la traktado de amrilatoj, kiujn unu partnero volas daŭrigi sed la alia volas ĉesigi. Ĝi estas mallongadaŭra terapio, en kiu la sesioj komenciĝas kaj finiĝas kun diskuto inter la terapiisto kaj ambaŭ partneroj, sed plejparte konsistas el diskutoj inter la terapiisto kaj ĉiu partnero aparte, por klarigi iliajn celojn kaj bezonojn. La originala tekniko, kiun Doherty adoptis, estis pionirita de Betty White. Ĝia populariĝo estis instigita de esploro gvidata de Doherty en 2008, en kiu neatendite granda proporcio de eksgeedziĝantaj gepatroj pensis, ke la geedzeco povus esti savebla (proksimume kvarono de ĉiuj gepatroj en la studo, kaj ambaŭ gepatroj en 11% de la familioj).Hardy, Nathan. "Discernment Counseling: Treating Couples Unsure About Continuing Their Marriage". Clinical Science Insights. 1-5. 

Etiko
Doherty alvokadis, ke terapiistoj prenu en konsideron la etikaj zorgoj de klientoj pri aliuloj, argumentante ke nuntempaj terapiistoj tro ofte rigardas sian taskon kiel maksimumigon nur de la individuisma intereso de la kliento. Li distingis sian aliron ankaŭ de la malnova, laŭ kiu la terapiisto trudu siajn proprajn etikajn normojn al la kliento. Liaj ĉefaj verkoj pri la temo estis Traserĉado de la animo (Soul Searching, 1995) kaj La etikaj vivoj de klientoj (The Ethical Lives of Clients, 2022). En ĉi-lasta li rekonceptis la analizon surbaze de la teorio de etikaj fundamentoj de Jonathan Haidt.Hall, Kathryn. 2023. Recenzo de The Ethical Lives of Clients: Transcending Self-Interest in Psychotherapy. Journal of Sex & Marital Therapy 49:448-450. 

Popularaj libroj
Doherty verkis plurajn librojn celitajn al la ĝenerala publiko. La unua estis La intenca familio (The Intentional Family, 1997) pri la graveco de "familiaj ritoj", ekzemple kunmanĝado. Ĝin sekvis Reprenu viajn infanojn (Take Back Your Kids, 2000), pri damaĝoj al familia kunvivado farataj de konsumismo; Reprenu vian geedzecon (Take Back Your Marriage, 2001), populariganta la zorgojn de Doherty pri konsumismaj konceptoj de geedzeco; kaj Meti la familion unua (Putting Family First, 2002, kunverkita kun Barbara Carlson), pri kulturaj kaŭzoj de trookupateco, kiu malhelpas la familian kunvivadon de infanoj.Jencius, Marty. 2004. "Citizen Therapist: An Interview With William Doherty". The Family Journal 12(1): 82-88.

Civitana terapiisto
Meze de la jardeko de 1990, Doherty konvinkiĝis ke la problemoj de familioj grandaparte rezultas de eksterfamiliaj kulturaj fortoj. Li konatiĝis kun du similopiniaj kolegoj, Harry Boyte kaj Nan Kari, kaj lernis iliajn metodojn de publika laboro. Li adaptis iliajn ideojn en novan profesian koncepton, kiun li nomis "civitana terapiisto".

Kiel civitana terapiisto, Doherty kunlaboris malintense kun pluraj komunumoj por solvi diversajn sociajn problemojn. La unua projekto okazis komence de la jardeko de 2000 en suburbo de Mineapolo kun gepatroj, kiuj volis repreni la tempon, kiun tro okupataj horaroj mankigas al infanoj. Tiu laboro formis bazon por la libro Meti la familion unua. La dua projekto interkonektis indiĝenojn malsanajn je diabeto en Saint Paul (Minesoto) kaj transformis fatalismajn sintenojn pri la malsano. En tria projekto Doherty laboris kun senpartneraj patroj en Mineapolo.

Politika agado
La koncepto de civitana terapiisto konverĝis kun la solvado de politikaj konfliktoj en 2016, dum ekflagro de kontraŭrasisma aktivismo kaj kontraŭaktivisma subpremo post la mortigo de la nigra civitano Philando Castile fare de nenigra policano. Kunlaboranto de Doherty en la projekto pri senpartnera patreco konvinkis lin provi apliki sian modelon por malstreĉi la situacion. Ili starigis novan projekton, kiu kunvenigis nigrajn virojn kaj policanojn de pluraj rasoj por konstrui reciprokan konfidon.

La plej konata projekto de Doherty, Pli Bonaj Anĝeloj (nun Pli Kuraĝaj Anĝeloj), ankaŭ ekestis en 2016, tuj post la balotado en kiu Donald Trump elektiĝis kiel prezidanto de Usono. Doherty, kiu antaŭ la balotado kampanjis kontraŭ Trump, estis kontaktita de la demokrata aktivulo David Blankenhorn kaj la ne-Trump-a konservativa aktivulo David Lapp, kiuj estis invitintaj dek Trump-istojn kaj dek apogintojn de la demokrata kandidato Hillary Clinton kunveni kaj paroli unu kun la alia.Doherty, William J. 2020. "My Journey as a Citizen Therapist". Journal of Humanistic Psychology 60(4): Ili volis ke Doherty planu la eventon. 

Laŭ Doherty, li estis "timigita" de la defio, sed la tri planintoj taksis la eventon sukcesa. Bonŝanca intervjuo ĉe NPR raportis pri ĝi al tutlanda publiko, kaj sekvis lavango da invitoj plani eventojn en aliaj partoj de Usono. La organizaĵo kreskis ĝis la kovima pandemio kaj daŭras poste. Doherty daŭre respondecas pri la strukturo de la interparolado kaj trejnado de la organizantoj. Lia tekniko estas adaptita de liaj spertoj kiel terapiisto, kaj precipe kiel familia terapiisto; la du politikaj partioj traktiĝas kvazaŭ disputantaj geedzoj, kaj la celo estas ke ili solvu siajn problemojn sen "civita eksgeedziĝo".Doherty, W. J., kaj Mendenhall, T. J. 2024. "Braver Angels: Counteracting political polarization." En Becoming a citizen therapist: Integrating community problem-solving into your work as a healer. American Psychological Association. 93-111. Ferguson, Andrew. 2019. "Can This Marriage Be Saved?" Atlantic Monthly 324(6): 86-90.

 Referencoj 

Kategorio:Minesoto
Kategorio:Usonaj pordemokratiaj aktivuloj
Kategorio:Usonaj psikoterapiistoj